Buskeruds fogderi

Buskeruds fogderi (Buscheruds Fogderie) var en administrativ enhet (fogderi) i Akershus len fra 1500-tallet, inngikk fra 1662 i Akershus stiftamt, fra 1679 i Buskeruds amt.

Ved lensavviklingen i siste halvdel av 1500-tallet ble Bragernes len delt i Bragernes fogderi og Buskeruds fogderi. Bragernes ble opprinnelig tillagt Nedre Buskerud og Hallingdal, mens Buskerud omfattet Modum og Sigdal. Hallingdal ble omkring år 1600 overført fra Bragernes til Buskeruds fogderi. I årene 1610-1615 var det gamle lenet samlet som Bragernes og Buskeruds fogderi.

Fra 1615 var Bragernes igjen eget fogderi, mens Ringerike ble overført fra Hadeland og Land fogderi til Buskerud og Ringerike fogderi. I 1628-35 var Hallingdal fogderi tidvis eget embede, fra 1636 samlet igjen i Buskerud og Hallingdal fogderi, før det i 1650 ble delt i Ringerike og Hallingdal fogderi og Buskeruds fogderi som da var tilbake til utgangspunktet. Også benevnt Huurum, Røgen og Lier, samt Eger og Budskeruds Fogderi (1762) og Lier, Hurum, Røgen, Eeger og Buscherud Fogderi (1765).

Fra 1679 inngikk Buskerud, Ringerike og Hallingdal i det nye Buskeruds amt.

Bragernes fogderi forble under Akershus stiftamt inntil 1760 da det ble overført til Buskeruds amt og samtidig lagt under Buskeruds fogderi, som bestod siden uten ytre grensereguleringer inntil fogderiene i Buskeruds amt ble avviklet år 1900.

Geistlig inndeling i 1664 
 Modum prestegjeld
 Heggen hovedsogn
 Nykirke anneks
 Snarum anneks
 Sigdal prestegjeld
 Holmen hovedsogn
 Eggedal anneks
 Krødsherad anneks

Herredsinndeling mot slutten av 1800-tallet 
 Sigdal
 Modum
 Øvre Eiker
 Nedre Eiker
 Lier
 Røyken
 Hurum

Fogderier i Norge
Buskeruds historie